ติดตามความคืบหน้ากรณีการมีการตัดไม้หวงห้ามและไถปรับพื้นที่ ในโครงการร้อยใจรักษ์
นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม พร้อมด้วยนายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม นายสุรชัย อจลบุญ อธิบดีกรมป่าไม้  นายธัญญา เนติธรรมกุล อธิบดีกรมอุทยานแห่งชาติ สัตว์ป่า และพันธุ์พืช  และคณะผู้บริหารกระทรวงฯ ลงพื้นที่บ้านห้วยส้าน ตำบลท่าตอน อำเภอแม่อาย จังหวัดเชียงใหม่  ติดตามความคืบหน้ากรณีการมีการลักลอบตัดไม้หวงห้ามและไถปรับพื้นที่ ซึ่งเป็นพื้นที่ในโครงการร้อยใจรักษ์นายสุรชัย อจลบุญ อธิบดีกรมป่าไม้ ได้สั่งการให้หน่วยงานในสังกัดฯ ปราบปรามการกระทำผิดกฎหมายว่าด้วยการป่าไม้ในพื้นที่รับผิดชอบอย่างเฉียบขาด โดยได้สั่งการให้นายชาญชัย กิจศักดาภาพ หัวหน้าหน่วยเฉพาะกิจปราบปรามพิเศษ (พยัคฆ์ไพร) นายสักรินทร์ ปัญญาใจ ผู้อำนวยการศูนย์ป้องกันและปรามบปรามที่ 3 (ภาคเหนือ) ร่วมกับหน่วยงานในสังกัดสำนักจัดการทรัพยากรป่าไม้ ที่ 1 (เชียงใหม่) บูรณาการกำลังกับหน่วยงานที่เกี่ยวข้อง ทั้งทหาร ตำรวจ ฝ่ายปกครองในท้องที่ ตรวจยึดพื้นที่ป่าที่ถูกแผ้วถางและไถจนโล่งเตียน รวมเนื้อที่ 24 ไร่ 31 ตารางวา ตรวจพบการตัดไม้หวงห้าม ไม้กระถินป่า จำนวน 7 ท่อน และตรวจยึดสิ่งก่อสร้าง  จำนวน 5 รายการโดยพื้นที่ดังกล่าว นางอาส่าหม่า แสนลี่ ภรรยาของนายเล่าต๋า แสนลี่ อดีตพ่อค้ายาเสพติดรายใหญ่ แจ้งครอบครองที่ดินตามโครงการจัดการทรัพยากรที่ดินและป่าไม้ ต่อมานางอรุณี เป็งน้อย หรือแสนลี่ (สะไภ้) และนางมะลิวัลย์ บารมีเกื้อกูลทรัพย์ หรือต่อพอกพูน (สะไภ้) ได้แจ้งครอบครองที่ดินตามโครงการร้อยใจรักษ์ และแจ้งว่า ที่ดินแปลงดังกล่าว เป็นของนางอาส่าหม่า แสนลี่ และนายบัญญัติ แสนลี่ ซึ่งเป็นบุตรชายนายเล่าต๋า แสนลี่ ได้จ้างราษฎรนอกพื้นที่เข้ามาทำไม้และปรับไถพื้นที่ จนเจ้าหน้าที่เข้าทำการตรวจยึดดังกล่าวปัจจุบันสำนักจัดการทรัพยากรป่าไม้ ที่ 1 (เชียงใหม่) ได้สั่งการให้หน่วยป้องกันและพัฒนาป่าไม้แม่อาย ไปดำเนินการปิดประกาศ แจ้งให้ผู้ครอบครองแสดงสิทธิ์โต้แย้ง ตามกฎหมาย ห้ามบุคคลใดเข้าทำประโยชน์ หรือกระทำการใดๆ ในพื้นที่ มิฉะนั้นจะถูกดำเนินคดีตามกฎหมาย